钦定古今图书集成/明伦汇编/宫闱典/第035卷 > 文宣帝李皇后
## 钦定古今图书集成/明伦汇编/宫闱典/第035卷 > 文宣帝李皇后

按《北齐书后妃传》：“文宣皇后李氏，讳祖娥，赵郡李希
宗女也，容德甚美，初为太原公夫人。及帝将建中宫，
高隆之，高德正言：‘汉妇人不可为天下母，宜更择美
配’。”杨愔固请依汉魏故事，不改元妃，而德正犹固请
废后而立段昭仪，欲以结勋贵之援。帝竟不从，而立
后焉。帝好捶挞嫔御，乃至有杀戮者，唯后独蒙礼敬天保十年，改为可贺敦皇后。孝昭即位，降居昭信宫，
号昭信皇后。武成践阼，逼后淫乱，云：“若不许我，当杀
尔儿。”后惧，从之。后有娠，太原王绍德至阁，不得见。愠
曰：“儿岂不知耶？姊姊腹大，故不见儿。”后闻之大惭，由
是生女不举。帝横刀诟曰：“尔杀我女，我何不杀尔儿！”
对后前筑杀绍德。后大哭，帝愈怒，裸后乱挝挞之，号
天不已。盛以绢囊，流血淋漉，投诸渠水，良久乃苏，犊
车载送妙胜尼寺。后性爱佛法，因此为尼。齐亡入关，
隋时得还赵郡。